text: Tenga ari bolong, Babeh ngipas-ngipas di teras rumah. "Ngelekeb bangat, yak," Babeh bejanggit. "Bikin nyang seger-seger, dah," katanye, terus ke dapur. Pas lagi liat-liat kulkas, si Doel muncul dari pangkengnye. "Nyari ape, Beh?" Tanya Doel. "Enih, Babeh mo bikin es kolang-kaling. Lagih nyari bahannye," kate Babeh. Doel bingung, terus nanye ntu begimane cara bikinnye. Untung Babeh lagih mode baek. Dijelasin lah ame Babeh, Doel kalo mau bikin es kolang-kaling, kudu nyiapin bahan utamanye: kolang-kaling! Terus dicuci dulu ampe bersih. Kalo udeh, siapin 100 gr gula, 300 ml aer, 2 sdm jeruk nipis, ame 3 tetes pewarna makanan warna merah. Buat pelengkapnye, Babeh demennye daging kelape mude, santen, kentel manis, es batu, ame aer gula. Kalo udeh kekumpul semue, cara bikinnye pertame campurin semue bahan dasarnye, terus kasih pewarna biar keliatan seger warnanye. Udeh gitu, rebus ampe kolang-kaling empuk ame aernye bekurang. Kalo udeh, angkat kolang-kaling, terus tirisin. Abis itu, taro di gelas ato mangkok, tuangin bahan-bahan pelengkap. Udeh, deh, tenga ari bolong jadi seger gegara minum es kolang-kaling!